|  |  |
| --- | --- |
|  | Αθήνα, 08/02/2023  Αριθμ. Πρωτ.:370 |
| **ΕΛΛΗΝΙΚΗ ΔΗΜΟΚΡΑΤΙΑ** |  |
| **ΕΙΡΗΝΟΔΙΚΕΙΟ ΑΘΗΝΩΝ** |  |
| **ΓΡΑΜΜΑΤΕΙΑ ΤΡΙΜΕΛΟΥΣ ΣΥΜΒΟΥΛΙΟΥ ΔΙΕΥΘΥΝΣΗΣ** |  |
| Ταχ.Δ/νση: Κυρ.Λουκάρεως 14 |  |
| Τ.Κ.: 115 22 |  |
| |  | | --- | | Τηλέφωνο: 210-8709-727 | | e-mail: [presid.eirath@gmail.com](mailto:presid.eirath@gmail.com) | |  |
|  | **Προς**  **1.Την κ. Πρόεδρο του Αρείου Πάγου**  **2.Τον κ. Υπουργό Δικαιοσύνης**  **(Γραφείο Υπουργού)**  **3. Τον κ. Γενικό Γραμματέα Υπουργείου Δικαιοσύνης**  **(Γραφείο Γενικού Γραμματέα)**  **4. Το Νομικό Συμβούλιο του Κράτους**  **5.Τον Δικηγορικό Σύλλογο Αθηνών**  **6. Τον Δικηγορικό Σύλλογο Πειραιά**  **7. Τον Συμβολαιογραφικό Σύλλογο Εφετείων Αθηνών - Πειραιώς - Αιγαίου & Δωδεκανήσου**  **8.Την Ένωση Δικαστών & Εισαγγελέων**  **9. Τον Σύλλογο Δικαστικών Υπαλλήλων Αθήνας** |

Το Τριμελές Συμβούλιο Διεύθυνσης του Ειρηνοδικείου Αθηνών αφού έλαβε υπόψη του: Τις με αριθμ. 1411οικ./5-2-2023 (ΦΕΚ Β΄529) και 1412 οικ./7-2-2023 (ΦΕΚ Β΄ 598/7-2-2023) αποφάσεις του Υπουργού Δικαιοσύνης, που αφορούν τη ρύθμιση δικονομικών και λοιπών ζητημάτων που προκύπτουν από την αναστολή λειτουργίας των δικαστηρίων της χώρας, αποφάσισε τα παρακάτω:

1. Σύμφωνα με όλα τα ανωτέρω το χρονικό διάστημα από τις 6 Φεβρουαρίου 2023 έως και τις 7 Φεβρουαρίου 2023, κατά το οποίο ανεστάλη η λειτουργία δικαστηρίων και εισαγγελιών λόγω ανωτέρας βίας δυνάμει της υπ’ αρ. 1411οικ./5-2-2023 (Β΄ 529) απόφασης του Υπουργού Δικαιοσύνης, δεν υπολογίζεται στις νόμιμες και δικαστικές προθεσμίες για τη διενέργεια διαδικαστικών πράξεων ενώπιον δικαστηρίων και συναφών εξωδίκων πράξεων, καθώς και άλλων ενεργειών ενώπιον των δικαστηρίων, συμβολαιογράφων ως υπαλλήλων του πλειστηριασμού, υποθηκοφυλακείων, κτηματολογικών γραφείων και άλλων τρίτων προσώπων που έχουν την έδρα ή κατοικία τους στις περιοχές των ανωτέρω αποφάσεων, καθώς και στις προθεσμίες παραγραφής των συναφών αξιώσεων.

2. Οι κάθε είδους πλειστηριασμοί, με εξαίρεση τους πλειστηριασμούς πραγμάτων που υπόκεινται σε φθορά, που έχουν προσδιοριστεί να διενεργηθούν το χρονικό διάστημα από τις 8 Φεβρουαρίου 2023 έως και τις 15 Φεβρουαρίου 2023 ενώπιον υπαλλήλων πλειστηριασμών που εδρεύουν στις περιοχές των αποφάσεων της παρ. 1, δεν διενεργούνται και επαναλαμβάνονται την 7η ή την 8η ημέρα από την αρχικώς προγραμματισμένη ημερομηνία διεξαγωγής τους, εφαρμοζομένης της διαδικασίας της παρ. 2 του άρθρου 966 ΚΠολΔ.

3. Ειδικά για την κατάθεση προτάσεων και προσθήκης – αντίκρουσης ενώπιον δικαστηρίων των οποίων η λειτουργία ανεστάλη δυνάμει της υπ’ αρ. 1411οικ./5-2-2023 (Β΄ 529) απόφασης του Υπουργού Δικαιοσύνης, το χρονικό διάστημα από τις 6 Φεβρουαρίου 2023 έως τις 7 Φεβρουαρίου 2023, δεν υπολογίζεται στις προθεσμίες των άρθρων 237 και 238, της παρ. 2 του άρθρου 468, της περ. στ' της παρ. 1 του άρθρου 591, της παρ. 1 του άρθρου 524, της παρ. 2 του άρθρου 509, του δεύτερου εδαφίου του άρθρου 548 του Κώδικα Πολιτικής Δικονομίας (π.δ. 503/1985, Α' 182 [ΚΠολΔ]), καθώς και στις προθεσμίες που ορίζονται στον ν. 2915/2001 (Α' 109) καθώς και ν.3869/2010, 4Η, 4Θ ν.4764/2020. Οι προθεσμίες που προβλέπονται στις ανωτέρω διατάξεις και οι οποίες θα έληγαν από τις 6 Φεβρουαρίου 2023 έως τις 7 Φεβρουαρίου 2023, παρατείνονται και λήγουν την Δευτέρα 13 Φεβρουαρίου 2023. Η προθεσμία κατάθεσης σημειώματος που χορηγήθηκε από τον Πρόεδρο του δικαστηρίου κατά τη συζήτηση αίτησης ασφαλιστικών μέτρων, παρατείνεται και συμπληρώνεται την αντίστοιχη ώρα της Δευτέρας, 13 Φεβρουαρίου 2023. Ειδικότερα, οι προθεσμίες προτάσεων και προσθήκης-αντίκρουσης κατά το άρθρο 237 παρ. 1 και 2 του Κώδικα Πολιτικής Δικονομίας που θα έληγαν την Τετάρτη 8 Φεβρουαρίου και την Πέμπτη 9 Φεβρουαρίου παρατείνονται και λήγουν την Τρίτη 14 Φεβρουαρίου 2023.

4. Σε περίπτωση που κατά το χρονικό διάστημα από τις 6 έως τις 7 Φεβρουαρίου 2023, κατά το οποίο ανεστάλη η λειτουργία δικαστηρίων λόγω ανωτέρας βίας, δυνάμει της υπ΄ αριθμ. 1411 οικ./5-2-2023 (Β΄529) απόφασης του Υπουργού Δικαιοσύνης, έληγε η προθεσμία κατάθεσης συμπληρωματικής προσθήκης και αντίκρουσης κατά του πρώτου και δεύτερου εδαφίου της παρ. 5 του άρθρου 237 του Κώδικα Πολιτικής Δικονομίας, η σχετική προθεσμία συντέμνεται και μετατίθεται για την 9η Φεβρουαρίου 2023.

5. Σε περίπτωση που οι προθεσμίες του άρθρου 228, της περ. β' της παρ. 1 του άρθρου 591, της παρ. 2 του άρθρου 686 και της παρ. 3 του άρθρου 748 ΚΠολΔ, καθώς και οποιεσδήποτε άλλες προθεσμίες κλήτευσης των διαδίκων έληγαν ή λήγουν εντός του χρονικού διαστήματος από τις 6 έως 7 Φεβρουαρίου 2023 και ο υπολειπόμενος χρόνος συμπλήρωσής τους από τη λήξη της αναστολής μέχρι τη συζήτηση του ενδίκου βοηθήματος ή μέσου δεν επαρκεί για την τήρηση των προθεσμιών αυτών, οι υποθέσεις αναβάλλονται υποχρεωτικά μετά από αίτημα οποιουδήποτε των διαδίκων, ατελώς και χωρίς τις δεσμεύσεις του άρθρου 241 ΚΠολΔ.

6. Όταν το χρονικό διάστημα, από τις 8 Φεβρουαρίου 2023 μέχρι τη συζήτηση, δεν επαρκεί για να τηρηθεί, σε σχέση με την ορισθείσα δικάσιμο, η προθεσμία άσκησης των πρόσθετων λόγων ανακοπής, η συζήτηση αναβάλλεται υποχρεωτικώς με αίτημα των διαδίκων, ατελώς και χωρίς τις δεσμεύσεις του άρθρου 241 ΚΠολΔ. Στην ως άνω περίπτωση, η μη άσκηση των πρόσθετων λόγων από τον διάδικο που ζήτησε σύμφωνα με όλα τα ανωτέρω αναβολή, έχει ως συνέπεια την επιβολή ποινής τάξεως κατά το άρθρο 205 ΚΠολΔ.

Όλες οι υποθέσεις που θα αποσυρθούν, θα προσδιορισθούν αυτεπάγγελτα οίκοθεν με Πράξη της Προέδρου του Τριμελούς Συμβουλίου Διεύθυνσης και με ενημέρωση της πλατφόρμας solon.gov.gr, η οποία θα επέχει θέση κλήτευσης όλων των διαδίκων.

**Η Πρόεδρος του Τριμελούς Συμβουλίου**

**Διεύθυνσης του Ειρηνοδικείου Αθηνών**

**Μαρία Χρόνη – Οικονόμου**

**Ειρηνοδίκης Α΄**